Bejaarde vrou met byl doodgeslaanArgieffoto ŉ 75-jarige vrou is Woensdagmiddag in Limpopo vermoor deur gemeenskapslede wat haar van heksery beskuldig het. Volgens kol. Ronel Otto, polisiewoordvoerder, het die gemeenskapslede by Mashau Matlago, ŉ sangoma, se huis in Sekgosese saamgekom en dit aan die brand gesteek terwyl sy en haar 18-jarige kleinkind in die huis was. “Die vrou het uit die huis gevlug en is buite deur die ontstoke groep ingewag en met ŉ byl aangerand. Sy is op die toneel dood,” het Otto gesê. Die vrou se kleinseun, Thabo Ramothala, het in die huisbrand gesterf. Die polisie ondersoek sake van moord en brandstigting. Niemand is nog in verband met die voorval in hegtenis geneem nie.